**SOSIAALI- JA TERVEYSMINISTERIÖLLE**

Viite: LAUSUNTOPYYNTÖ HALLITUKSEN ESITYSLUONNOKSESTA EDUSKUNNALLE MAAKUNTAUUDISTUKSEKSI JA SOSIAALI- JA TERVEYDENHUOLLON JÄRJESTÄMISUUDISTUKSEKSI SEKÄ NIIHIN LIITTYVIKSI LAEIKSI

Asia:

Täydennys Vehmaan kunnan lausuntoon asiassa STM068:00/2015

Vehmaan lomitustoimi täydentää kunnan lausuntoa seuraavasti kunnalle toimitetun kyselyn kysymyksen 44. osalta.

Maakunnan tehtävänalaan kuuluu esitetyn mukaisesti maatalousyrittäjien ja turkistuottajien lomituspalvelujen järjestäminen sekä poronhoitajien sijaisavun kustannusten korvaaminen siten kuin niistä lailla säädettäisiin. Maatalousyrittäjillä on oikeus 26 maksuttomaan vuosilomapäivään, osittain tuettuun maksulliseen sekä kustannusneutraaliin sijaisapuun.

Lomituspalvelujen yleisen johdon, ohjauksen ja valvonnan tulee säilyä sosiaali- ja terveysministeriöllä, jotta palveluiden tasapuolisuus voidaan jatkossa taata valtion tasoisesti. Tällä hetkellä toimiville lomituksen hoitaville paikallisyksiköille on epäselvää mikä taho jatkossa vastaa palvelujen toimeenpanosta sekä paikallishallinnon järjestämisestä. Vehmaan kunta katsoo, että Maatalousyrittäjien eläkelaitoksen (Mela) rooli olisi hyvä pysyttää nykyisen kaltaisena. Melan ohjauksen myötä paikallisyksikköjen toiminta on harmonisoitunut, vaikka edelleen paikallisyksikköjen välillä on räikeitäkin eroja palvelun tuotossa, laadussa sekä hinnassa. Esimerkkinä hintaerosta voidaan antaa esittämällä paikallisyksikköjen tarjoamien lomituspäivien hinta, joka vaihtelee Tervolan 276,09 eurosta per päivä Vehmaan 167,69 euroon per päivä[[1]](#footnote-1).

Vehmaan paikallisyksikkö järjestää nykyisin myös eteläisen Satakunnan lomituspalvelun. Muutoksen myötä paikallisyksikössä on havaittu huomattavia eroja, joita ei voi jatkossa enää mahdollistaa tapahtuvaksi. Jo pelkästään perustuslain 18 §:n sekä lomituspalvelulain hengessä tulee jokaiselle yrittäjälle maakunnan tai kunnan sijainnista huolimatta pystyä jatkossa tarjoamaa yhdenvertainen ja tasapuolinen kohtelu, tässä lomituspalvelu. Vehmaan paikallisyksikkö katsookin, että tähän tavoitteeseen on mahdollista päästä ainoastaan siinä tapauksessa, että pieniä, alle 200 lomittajan yksiköitä ei jatkossa ole. Tilojen määrän jatkuva supistuminen noin 9 % vuositahdilla lisää painetta yhdistää lomituspalvelut tarjottavaksi useampien maakuntien alueella yhteisesti. Vain suurempien lomitusta tarjoavien yksiköiden avulla voidaan tosiasiallisesti taata hyvä hallinto, joka on kokonaisuudessaan kevyempi ja edullisempi sekä yhdenvertainen kohtelu elinkeinoharjoittajille.

Lisäksi Vehmaan paikallisyksikkö korostaa, että lomituksen osalta tulee pystyä varaamaan riittävästi osaavaa henkilökuntaa sekä hallintoon että lomittajiin. Tämä edellyttää luonnollisesti riittävästi juuri lomitukselle osoitettua määrärahan osuutta budjettia laadittaessa. Uuden alueen (eteläinen Satakunta) lomituksen hoitamisen myötä Vehmaan paikallisyksikkö on kohdannut haastavia tilanteita yrittäjien sekä aiemman paikallisyksikön välillä, jotka ovat lopulta johtaneet oikeudenkäyntiprosesseihin ja siten myös kunnan maksettavaksi koituneisiin merkittäviin vahingonkorvauksiin[[2]](#footnote-2). Maakuntien olisi siis erityisen tärkeää sitoutua tekemään yhteistyötä erityisesti pienempien lomituspalveluyksiöiden osalta. Vain yhteistyöllä voidaan taata riittävä osaaminen ja kyky vastata lomituspalvelulain, elintarvikelain, eläinsuojelulain ja perustuslain asettamiin velvoitteisiin lomituspalveluiden osalta.

Vehmaan paikallisyksikkö muistuttaa myös siitä seikasta, että ammattikuntana juuri lomittajiin kohdistuu negatiivisia vaikutuksia johtuen työn osa-aikaisuudesta sekä pitkien työmatkojen tuomasta lisärasituksesta. Kun otetaan huomioon esitykset matkakulujen korvausasteen supistamisesta, tarkoittaisi tämä jo ennestään matalapalkatuille lomittajille entuudestaan pienempää nettopalkkaa ja siten työ saattaa kokonaisuudessaan muuttua kannattamattomaksi. Tähän voitaisiin Vehmaan paikallisyksikön näkemyksen mukaan vaikuttaa muun muassa laajentamalla lomittajien työnkuvaa. Työnkuvan laajentamisen myötä osa-aikaisuuden astetta sekä työmatkoihin kuluvaa aikaa voitaisiin supistaa. Mikäli lomittajat voisivat esimerkiksi lomitettavan tilan lisäksi toimia samanaikaisesti kasvinviljelijän palveluksessa ostettavana sijaisapuna, olisivat työpäivät yhtäjaksoisia ja maakunta saisi tuloja kohtuuhintaisen sijaisavun myynnistä kasvinviljelijöille. Edellytyksenä tälle toki on se, että jokainen maakunta kykenee operoimaan riittävän edullisten lomituspäivien kanssa. Lisäksi työryhmä voisi ottaa käsittelyyn sen, voisiko STM:n ohjauksessa lomittajille miettiä siirrettäväksi jopa maatalouteen liittyvien tehtävien ulkopuolella olevia työtehtäviä, esimerkiksi apua voitaisiin tarjota vanhustenhuollon oheistoimissa, joissa erityisiä ammattipätevyysedellytyksiä ei ole lailla säädetty.

Lomitus on lomituspalvelulain mukaan järjestettävä tietyin edellytyksin myös jatkossa. Jakaminen tarpeettoman pieniin yksiköihin tekee hallinnosta raskasta ja vaarantaa maatalousyrittäjille suunnatun lomituksen yhdenvertaisuuden niin säännösten soveltamisen kuin tarjottavan palvelun laadun ja ammattitaidon osalta. Yhtenä vaihtoehtona on esitetty maakuntaviraston yhteydessä toimivaa maaseutulautakuntaa, joka ohjaisi asiantuntija-virkamiehiä. Vehmaan paikallisyksikön mielestä nykyisellä tasolla olevan toimivan järjestelmän pirstainloiminen ja rapauttaminen ei voi olla kenenkään edun mukaista. On huomioitava, että nyttemmin maatalousyrittäjät tuntevat oikeutensa varsin hyvin ja laiminlyönnit tai puutteelliset suoritukset lomitusten osalta johtaisivat mitä todennäköisimmin pitkiin ja kalliisiin oikeudenkäynteihin, joissa myös yksittäisten virkamiesten virkavastuu tulisi arvioitavaksi.

Vehmaalla, 9 päivänä marraskuuta 2016

Pirjo Mäntynen

1. Lomituspäivän kokonaismeno vuodelta 2014 [↑](#footnote-ref-1)
2. Lisätietoja antaa Pirjo Mäntynen, asiasta käräjäoikeuden lainvoimainen päätös. [↑](#footnote-ref-2)